Diari Oficial de la Generalitat Valenciana


Sumari del DOGV 7226, del 04-03-2014 (2014/1718)

RESOLUCIÓ de 17 de febrer de 2014, del director general de Producció Agrària i Ramaderia, per mitjà de la qual es declara l'aparició d'un focus de la malaltia coneguda com a foc bacterià de les rosàcies, causat pel bacteri Erwinia amylovora, al terme municipal de Benifato, se n'establix la zona de seguretat i s'adopten mesures de compliment obligatori per al control i l'eradicació de la malaltia.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7226

Data del DOGV
:   04-03-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1718


Data del document
:   17-02-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 17 de febrer de 2014, del director general de Producció Agrària i Ramaderia, per mitjà de la qual es declara l'aparició d'un focus de la malaltia coneguda com a foc bacterià de les rosàcies, causat pel bacteri Erwinia amylovora, al terme municipal de Benifato, se n'establix la zona de seguretat i s'adopten mesures de compliment obligatori per al control i l'eradicació de la malaltia. [2014/1718]  
El foc bacterià és una greu malaltia dels vegetals causada pel bacteri Erwinia amylovora, que afecta plantes de la família de les rosàcies, entre les quals es troben diferents espècies d'interés econòmic que pertanyen als gèneres: Amelanchier Med., Chaenomeles Lindl., Cotoneaster Ehrh., Crataegus L., Cydonia Mill., Eriobotrya Lindl., Malus Mill., Mespilus L., Photinia davidiana (Dcne.) Cardot, Pyracantha Roem., Pyrus L. i Sorbus L. Quan la malaltia s'establix, produïx importants pèrdues econòmiques per danys directes en explotacions de fruiters de llavor, així com en el sector de plantes ornamentals dels gèneres mencionats.  
La gravetat dels danys que produïx la malaltia es pot veure incrementada per la facilitat de disseminació del bacteri a través del material vegetal de reproducció o multiplicació, dels instruments de tall usats en les faenes culturals, per mitjà de vectors naturals, com els insectes pol·linitzadors, d'aerosols transportats pel vent (líquids generats per la pluja o irrigacions, i sòlids procedents d'exsudats bacterians dessecats sobre la planta malalta) i pel fet que el bacteri pot sobreviure almenys 30 dies en la superfície dels òrgans vegetals i mantindre's almenys un any a l'interior de la planta hoste sense causar símptomes visibles. A més, no hi ha productes autoritzats a la Unió Europea que puguen eliminar la malaltia.  
El foc bacterià de les rosàcies es va detectar per primera vegada a Espanya en 1995, a Guipúscoa. Des de llavors i fins a la data, s'han detectat focus de la malaltia en quasi totes les comunitats autònomes (CCAA) espanyoles, excepte Galícia, Astúries, les Canàries i les Balears. Algunes de les CCAA han perdut el seu estatus europeu de zona protegida (ZP) per a esta malaltia, per no poder eradicar-la i constatar-se'n l'establiment progressiu als territoris respectius.  
La Comunitat Valenciana és la primera productora nacional i europea de nispro japonés (Eriobotrya japonica), així com la primera exportadora mundial d'esta fruita. La producció es concentra en uns quants municipis de les comarques de la Marina Baixa i l'Alacantí.  
Per la importància econòmica del cultiu en 19 municipis pertanyents a les comarques alacantines mencionades i per a protegir i identificar el cultiu del nispro en estes localitats, es va crear la Denominació d'Origen Protegida Nispros de Callosa d'en Sarrià, per mitjà de l'Orde de 14 de juny de 1991, del conseller d'Agricultura i Pesca, per la qual es regula la Denominació d'Origen (DOP) Nispros Callosa d'en Sarrià i el seu consell regulador (DOCV 1610, 21.08.1991), ratificada pel Ministeri d'Agricultura, Pesca i Alimentació per mitjà de l'Orde de 14 de gener de 1992, per la qual es ratifica el Reglament de la Denominació d'Origen Nispros Callosa d'en Sarrià i el seu consell regulador (BOE 82, 04.04.1992), i amb la protecció de la Unió Europea (Reglament CE 1107/96, de la Comissió, de 12 de juny de 1996, relatiu al registre de les indicacions geogràfiques i de les denominacions d'origen, d'acord amb el procediment establit en l'article 17 del Reglament TLV 3948/92, del Consell, DOUE L 148, 21.06.1996).  
Tenint en compte que una part molt important del producte interior brut (PIB) dels municipis inclosos en la DOP Nispros de Callosa d'en Sarrià depén únicament del cultiu del nispro, l'entrada i la disseminació d'esta malaltia en els municipis mencionats podria suposar un gravíssim perjuí per a l'economia d'esta zona, que es basa fonamentalment en la producció del fruit del nisprer i els seus productes i activitats derivades.  
  
Atés que els municipis inclosos en la DOP estan emparats per la denominació europea de zona protegida per a foc bacterià, i per a aconseguir preservar la viabilitat del cultiu del nispro japonés i, amb això, l'economia d'estos municipis, es procedix a publicar esta resolució i regular les mesures que cal prendre per a l'eradicació i/o el control de la malaltia.  
Per tot això, en virtut del que establix l'article 70 de la Llei 5/1983, de 30 de desembre, del Consell, modificada per la Llei 12/2007, de 20 de març, basant-se en les competències establides en el Decret 82/2013, de 21 de juny, del Consell, pel qual s'aprova el Reglament Orgànic i Funcional de la Conselleria de Presidència i Agricultura, Pesca, Alimentació i Aigua, i fent ús de les atribucions conferides en la disposició final primera de l'Orde 8/2012, de 20 de juny, de la Conselleria d'Agricultura, Pesca, Alimentació i Aigua, per la qual s'adopten les mesures per a l'eradicació i el control del bacteri de quarantena Erwinia amylovora (Burrill) Winslow et al., responsable de la malaltia coneguda com a foc bacterià de les rosàcies, en l'àmbit territorial de la Comunitat Valenciana (DOCV 6804, 26.06.2012), resolc:  
  
Primer. Objecte de la resolució  
Declarar l'aparició d'un focus de foc bacterià de les rosàcies al terme municipal de Benifato, municipi pertanyent a la DOP Nispros de Callosa d'en Sarrià, i adoptar les mesures per a l'eradicació i/o el control de la malaltia i, en tot cas, disminuir els riscos de difusió de la malaltia.  
  
Segon. Normativa reguladora d'aplicació  
La confirmació oficial d'un focus i les actuacions immediates s'establixen en el Reial Decret 1201/1999, de 9 de juliol, pel qual s'establix el programa nacional d'eradicació i control del foc bacterià de les rosàcies (BOE 184, 03.08.1999), i en l'Orde 8/2012, de 20 de juny, de la Conselleria d'Agricultura, Pesca, Alimentació i Aigua, per la qual s'adopten les mesures per a l'eradicació i el control del bacteri de quarantena Erwinia amylovora (Burrill) Winslow et alii, responsable de la malaltia coneguda com a foc bacterià de les rosàcies, en l'àmbit territorial de la Comunitat Valenciana (DOCV 6804, 26.06.2012).  
  
  
Tercer. Establiment de la zona de seguretat  
Respecte al focus declarat en esta resolució, s'establix una zona de seguretat que inclourà tots els termes municipals inclosos en la DOP Nispros de Callosa d'en Sarrià, i que són els següents:  
- Aigües - Finestrat  
- L'Alfàs del Pi - El Castell de Guadalest  
- Altea - La Nucia  
- Beniardá - Orxeta  
- Benidorm - Polop  
- Benifato - Relleu  
- Benimantell - Sella  
- Bolulla - Tàrbena  
- Callosa d'en Sarrià - La Vila Joiosa  
- Confrides  
  
Quart. Mesures higienicosanitàries i de bioseguretat  
En esta zona de seguretat, seran de compliment obligatori totes les mesures que s'establixen en l'annex I d'esta resolució.  
  
Quint. Arrancada d'espècies susceptibles  
En compliment de l'article 3.2 del Reial Decret 1201/1999, de 9 de juliol, hauran de destruir-se, a càrrec del seu propietari, totes les plantacions abandonades d'espècies fruiteres susceptibles al foc bacterià (perera, pomera, codonyer, nisprer, etc.). S'entendrà per parcel·la abandonada aquella en què no s'haja fet cap operació de cultiu en els últims dos anys.  
Al voltant de les parcel·les cultivades de nispro s'eliminaran totes les plantes de l'entorn que siguen potencialment hostes d'Erwinia amylovora.  
Es recomana l'eliminació de totes les plantes ornamentals hostes, tant en jardins públics com privats, dins de la zona de seguretat, ja que poden servir com a hostes del bacteri i facilitar la seua arribada a les plantacions de nispro, en la zona delimitada en l'apartat 3 d'esta resolució.  
  
Sext. Prohibició de plantació  
Es prohibix la plantació d'espècies ornamentals sensibles al bacteri en els jardins públics i privats, voreres, mitjanes i altres zones enjardinades de les carreteres, autovies i autopistes dins de la zona de seguretat establida en l'apartat 3 d'esta resolució, excepte amb l'autorització expressa de la direcció general competent en matèria de sanitat vegetal.  
  
Es prohibix la plantació i/o replantació de fruiters hostes de foc bacterià en la zona delimitada en l'apartat 3 d'esta resolució mentres que es mantinga vigent la zona de seguretat, excepte amb l'autorització expressa de la direcció general competent en matèria de sanitat vegetal.  
  
  
Sèptim. Assentament de ruscos  
S'immobilitzaran els ruscos d'abelles en una àrea delimitada per un radi de 5 km al voltant del focus de foc bacterià declarat en esta orde, i només podran traslladar-se fora d'esta àrea en el període comprés entre el mes de gener i l'inici de la floració següent del nispro, excepte en el cas que la direcció general competent en matèria de sanitat vegetal ho autoritze expressament.  
En l'àrea de seguretat establida en l'apartat 3 d'esta resolució, la introducció i el moviment de ruscos quedaran condicionats a l'autorització expressa de la direcció general competent en sanitat vegetal. Quan per la proximitat dels ruscos al focus detectat hi haja un alt risc de difusió de l'organisme nociu, la direcció general competent en sanitat vegetal podrà ordenar la immobilització dels ruscos o l'adopció de qualsevol altra mesura de quarantena, sempre que estiga avalada per una anàlisi de risc que demostre que hi haja possibilitat de transmissió de l'organisme nociu.  
Els titulars d'explotacions apícoles que introduïsquen ruscos en la zona de seguretat hauran de declarar que els seus ruscos no tenen risc de transmissió de l'organisme nociu Erwinia amylovora, bé per procedir de zones lliures d'Erwinia amylovora, per inactivitat prèvia de les abelles o perquè el rusc s'ha alimentat exclusivament amb xarops durant almenys 48 hores abans del seu trasllat.  
  
Octau. Vigilància activa i passiva  
Almenys dos vegades a l'any, es procedirà a la presa de mostres i a la inspecció visual de tots els polígons cultivats de nispro de la zona de seguretat, a fi de detectar el bacteri Erwinia amylovora, agent causal del foc bacterià. La presa de mostres inclourà també les espècies hostes situades al voltant de les parcel·les cultivades de nispro. El Servici de Sanitat Vegetal coordinarà la presa de mostres amb el personal tècnic de la DOP i de les cooperatives i/o magatzems de manipulació.  
  
Les persones físiques o jurídiques titulars d'explotacions agràries, els productors i/o comerciants de plantes o material vegetal i els professionals del sector de la jardineria que coneguen l'existència de vegetals amb símptomes sospitosos de ser causats pel foc bacterià hauran de comunicar-ho de manera urgent a la direcció general competent en l'àmbit de sanitat vegetal de la Generalitat, i s'abstindran de fer qualsevol operació de control de la malaltia sense l'autorització corresponent.  
  
  
Nové. Tractaments preventius  
El Servici de Sanitat Vegetal informarà sobre els tractaments preventius i les èpoques en què es considere oportú realitzar-los, amb els mitjans de defensa adequats. Estos tractaments seran obligatoris en la zona de seguretat.  
  
Deu. Règim de recursos  
Contra esta resolució, que no esgota la via administrativa, es pot interposar, en el termini d'un mes comptador des de l'endemà de la notificació o publicació, un recurs d'alçada davant del secretari autonòmic d'Agricultura, Pesca, Alimentació i Aigua, de conformitat amb les disposicions dels articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Onze. Entrada en vigor  
Esta resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 17 de febrer de 2014.- El director general de Producció Agrària i Ramaderia: José Miguel Ferrer Arranz.  
ANNEX I  
Protocol de bioseguretat per a evitar o disminuir la disseminació de la malaltia, que serà de compliment obligatori en tota la zona de seguretat declarada en esta resolució  
  
Es recomana portar un llibre de registre d'actuacions en la parcel·la en què consten totes les visites i actuacions que s'hi realitzen.  
  
EN LES PLANTACIONS DE NISPRO  
  
1. Evitar transportar d'una explotació a una altra material vegetal, embalatges, maquinària, ferramentes, etc., particularment entre les explotacions ubicades en zones pròximes a focus de foc bacterià i les més allunyades d'estos. Si es realitzen estos moviments, hauran de desinfectar-se prèviament tots els materials susceptibles de ser-ho.  
  
2. Restringir l'Accés a la Plantació de personal i maquinària a allò estrictament necessari per a desenrotllar les diverses tasques de producció, tractaments i vigilància. El responsable de l'explotació haurà de comprovar que el personal, les ferramentes i la maquinària, abans d'entrar en la plantació, s'han sotmés a les mesures de desinfecció adequades.  
  
3. Abans d'Entrar en la Plantació:  
3.1. Les rodes dels tractors, cotxes i tots els utensilis i la maquinària que calga utilitzar han de desinfectar-se diàriament amb productes desinfectants efectius (p. ex., peròxid 2-butanona al 3 % o lleixiu al 10 %).  
3.2. Utilitzar un calçat per a carrer i un calçat per a la plantació. El calçat de carrer ha de deixar-se en un recipient específic per a això, amb desinfectant (p. ex., peròxid 2-butanona al 3 % o lleixiu al 10 %).  
3.3. Utilitzar una granota de treball i guants només per al cultiu del nispro, que no hauran d'eixir en cap cas de la plantació. Este equipament haurà de ser sotmés a desinfecció i neteja periòdicament. En els casos de detectar-se algun focus de la malaltia en la parcel·la, haurà de ser immediatament desinfectat abans de ser utilitzat posteriorment.  
  
  
4. Abans d'Eixir de la Plantació:  
4.1. Desinfectar tot el material utilitzat per al cultiu amb els desinfectants adequats (p. ex., peròxid 2-butanona al 3 % o lleixiu al 10 %).  
  
4.2. Llevar-se els guants i la granota de treball i deixar-los en un lloc adequat, protegit de pluja i vent.  
4.3. El calçat de treball s'introduirà en un recipient amb desinfectant (p. ex., peròxid 2-butanona al 3 % o lleixiu al 10 %). Cal posar-se llavors el calçat de carrer, que s'havia deixat en un recipient específic, per a abandonar la plantació.  
4.4. Llavar-se les mans amb un desinfectant en gel, dels que s'utilitzen en àmbit sanitari per a la prevenció de malalties.  
  
5. Vigilar amb Atenció la possible aparició de símptomes sospitosos.  
En el cas d'observar-se símptomes sospitosos, cal posar-se en contacte immediatament amb els tècnics de les cooperatives implicades o amb els tècnics del Servici de Sanitat Vegetal.  
Si es prenen mostres de material vegetal sospitós, se seguiran les pautes següents:  
5.1. Col·locar una cinta o identificació en l'arbre d'on s'agafa la mostra.  
5.2. Posar-se guants d'usar i tirar per a arreplegar la mostra i tallar la part en qüestió amb tisores de podar. La mostra ha d'incloure la porció afectada i la part sana del vegetal.  
5.3. Introduir la mostra en una bossa de plàstic, lligar-la i identificar-la retolant la bossa o amb una etiqueta.  
5.4. Introduir la bossa en una altra bossa de plàstic, per a més seguretat.  
5.5. Posar la bossa en nevera per a conservar-la millor fins que l'arreplegue el Servici de Sanitat Vegetal, els tècnics de la cooperativa o fins a l'enviament al laboratori.  
5.6. Desinfectar i protegir el punt de la planta on s'ha tallat (cicatritzant de ferides).  
5.7. Desinfectar les tisores i eixugar-les amb paper.  
5.8. Posar el paper amb què s'han eixugat les tisores i els guants utilitzats dins d'una nova bossa i ficar-la en la bossa d'enviament al laboratori d'anàlisi.  
  
6. Evitar El VIGOR Excessiu de les plantes per mitjà de la limitació de l'adobament, especialment l'adobament nitrogenat. No és recomanable l'eliminació de la brotació que es produïx al febrer, en els anys d'hiverns suaus.  
  
7. Evitar el Reg per Aspersió i lA HUMITAT Excessiva en les Plantacions per a evitar la condensació d'aigua en les plantes. Seria convenient eliminar la pràctica de reg per aspersió a la primavera per a millora de la qualitat.  
  
8. Realitzar Cuidadosament les FAENEs d'Aclarida de les Flors A La Tardor i tractar les ferides amb productes cúprics en les hores següents a la faena realitzada. Evitar o posposar esta operació en dies plujosos i amb temperatures mitjanes diàries superiors a 18oC. Es recomana realitzar l'aclarida química de flors i fruits, en compte de manual, per a provocar menys ferides, que són vies d'entrada del bacteri.  
  
9. Desinfectar tots els utensilis de poda entre planta i planta després de realitzar esta operació en cada una, amb els desinfectants més adequats.  
  
10. DESPRÉS DE LA Poda, protegir les ferides de poda amb productes cicatritzants o realitzar un tractament amb productes cúprics, assegurant-se de mullar bé les ferides realitzades. És recomanable realitzar la poda abans de l'estiu, atés que les possibilitats de pluja i humitat són menors i, per tant, menys favorables per al desenrotllament de la malaltia, llevat que es prevegen episodis de pedra o pluges persistents, no torrencials. Les condicions climàtiques després de l'estiu solen ser més favorables per a la disseminació de la malaltia.  
  
11. Cremar les restes de poda, o mantindre-les en bosses de plàstic negre fins a la seua destrucció.  
  
12. PEDRA. Protegir la plantació davant d'episodis de pedra amb tractaments cúprics.  
  
13. ENVASOS DE RECOL·LECCIÓ. Hauran de desinfectar-se convenientment amb els productes autoritzats, abans i després de ser utilitzats. Evitar l'intercanvi d'envasos entre diferents productors i/o parcel·les, i en cas de fer-se este intercanvi, desinfectar-los amb peròxid 2-butanona al 3 % o lleixiu al 10 %.  
  
14. RUSCOS. Durant l'època de floració del nispro, s'hauran de tindre en compte les consideracions següents respecte als possibles tractaments fitosanitaris:  
- Els tractaments es realitzaran preferentment en hores en què les abelles no es troben actives, generalment a partir de les últimes hores de la vesprada.  
- En cas de ser necessari realitzar un tractament amb productes fitosanitaris, amb una certa perillositat per a les abelles, hauria d'informar-se d'això els apicultors que tinguen ruscos pròxims a les parcel·les que cal tractar, amb prou temps perquè, si ho estimen convenient, puguen retirar els seus ruscos o prendre altres mesures de precaució.  
- És recomanable que els apicultors informen els titulars de les explotacions agràries pròximes als assentaments dels ruscos, de la seua localització i de la seua disposició a prendre mesures de protecció dels ruscos, en els casos en què els agricultors els advertisquen de pròxims tractaments.  
  
  
En les Zones Circumdants a les Plantacions de Nispro OBJECTE d'ESTA RESOLUCIÓ  
  
1. Vigilar l'aparició de símptomes de foc bacterià en les plantacions de plantes hostes sensibles, especialment les de perera.  
2. ComunicaR immediatament al Servici de Sanitat Vegetal qualsevol símptoma que parega sospitós.   
  
3. EVITAR plantar fruiters sensibles al foc bacterià (perera, pomera, codonyer i altres) i, en cas de ser imprescindible, només les plantes que porten passaport fitosanitari amb distintiu ZP.  
  
4. No plantar espècies Ornamentals Sensibles al Foc Bacterià (Cotoneaster, Crataegus, Pyracantha, Sorbus i altres) en espais públics ni en carreteres adjacents.